1.  ปัจจัยความเสี่ยง

  1.1 ความเสี่ยงจากความผันผวนของค่าเงินต่างประเทศ

  บริษัทมีนโยบายที่จะให้ความสำคัญในการทำการตลาดต่างประเทศมากยิ่งขึ้น
  โดยมีเป้าหมายการสร้างตราสินค้าของบริษัทให้เป็นตราสินค้าระดับโลก
  ในขณะที่ยอดส่งออกของบริษัทไปยังต่างประเทศคิดเป็นร้อยละ 28
  ของยอดขายของบริษัทและบริษัทย่อยรวมกันสำหรับปี 2548
  โดยบริษัทได้เน้นไปที่การเตรียมความพร้อมในการผลิต
  การจัดจำหน่ายและการทำการตลาดในตรา “KASET BRAND”, “ SMART CHEF” และ
  “IMPERIAL TASTE” ไปยังผู้บริโภคในประเทศต่างๆให้กว้างขวางและทั่วถึง
  จึงมีความเสี่ยงจากการส่งออกในเรื่องของความผันผวนของค่าเงินสกุลดอลลาร์ หรือสกุลเงินอื่นๆ
  ที่บริษัทจะได้รับจากการขายสินค้าของบริษัท

  อย่างไรก็ดี การที่บริษัทได้ป้องกันความเสี่ยง (Hedging)
  โดยมีการตกลงการทำซื้อเงินตราต่างประเทศล่วงหน้า (Currency Forward Contracts) ณ
  วันที่ส่งมอบสินค้าให้กับลูกค้า
  กับธนาคารพาณิชย์ทั้งจำนวนของยอดขายต่างประเทศของบริษัทโดยจะทำการบันทึกรายการขายดังกล่าวเป็นเงินบาทตามอัตราแลกเปลี่ยนของธนาคารพาณิชย์ในวันดังกล่าว
  ซึ่งทำให้บริษัทสามารถรับรู้รายได้และราคาต้นทุนวัตถุดิบที่แน่นอน
  จึงเป็นการลดความผันผวนของรายได้จากค่าเงินต่างประเทศ โดย ณ สิ้นสุดวันที่ 31 ธันวาคม
  2548 บริษัทมีวงเงินคงเหลือที่ยังไม่ได้ใช้
  ในการซื้อเงินตราต่างประเทศล่วงหน้ากับธนาคารพาณิชย์อยู่ที่มูลค่า 2.04
  ล้านเหรียญสหรัฐอเมริกา และ 17,911.68 ยูโร
  ในขณะที่มีเงินตราที่เป็นลูกหนี้การค้าต่างประเทศคงค้างอยู่ที่ 940,261.09
  ล้านเหรียญสหรัฐอเมริกาและ 17,588.35 ยูโร ดังนั้น
  บริษัทมีวงเงินเพียงพอสามารถป้องกันความเสี่ยงเงินตราต่างประเทศสำหรับมูลค่าคงค้างของลูกหนี้การค้าต่างประเทศดังกล่าว
  อย่างไรก็ตาม บริษัทมีลูกหนี้การค้าที่ยังไม่ได้ทำสัญญาเพื่อป้องกันความเสี่ยง ปี 2548 จำนวน
  58,250.59 เหรียญออสเตรเลีย

  1.2 ความเสี่ยงจากการเปลี่ยนแปลงราคาวัตถุดิบ

เนื่องจากวัตถุดิบข้าวและถั่วเขียวเป็นสินค้าเกษตรที่มีราคาเคลื่อนไหวไปตามฤดูกาล (Seasonal)
โดยล่าสุดจากการที่มีฝนตกหนักและมีฝนตกกระจายในหลายพื้นที่ทุกภาคของประเทศไทย
ทำให้สถานการณ์ภัยแล้งคลี่คลายลง และคาดว่าน่าจะยุติได้แล้วในปัจจุบัน
โดยเกษตรกรซึ่งได้รับผลกระทบจากภาวะภัยแล้งในหลายจังหวัดของประเทศเมื่อวันที่ 21 มีนาคม
2548 ซึ่งเป็นวันที่ภัยแล้งรุนแรงที่สุดของปี 2548 มีจำนวนลดลง
โดยมีรายงานสถานการณ์ความแห้งแล้งจนถึงวันที่ 24 มิถุนายน 2548 ว่ามีพื้นที่การเกษตรประสบภัย
18 จังหวัด เกษตรกรได้รับความเดือดร้อนจำนวน 1.93 ล้านคน
และพื้นที่การเกษตรที่คาดว่าจะเสียหายมีประมาณ 131,926 ไร่ โดยแบ่งออกเป็นนาข้าว 29,342
ไร่ พืชไร่ 8,728 ไร่ และพืชสวน 93,856 ไร่ นอกจากนี้
สถานการณ์อุทกภัยอันเป็นผลมาจากพายุไต้ฝุ่น “ดอมเรย” ที่เกิดขึ้นใน 4
จังหวัดทางภาคเหนือของไทยซึ่งก่อให้เกิดน้ำท่วมพื้นที่ทางการเกษตรฉับพลันได้มีระดับน้ำลดลง
โดยในปัจจุบันสถานการณ์ไม่รุนแรงและได้คลี่คลายลง (ที่มา:
สำนักเลขาธิการป้องกันภัยฝ่ายพลเรือน กรมป้องกันและบรรเทาสาธารณภัย)
และเนื่องจากวัตถุดิบข้าวและถั่วเขียวเป็นวัตถุดิบหลักที่สำคัญของบริษัทในการผลิตข้าวสารบรรจุถุง
และวุ้นเส้นบรรจุถุงโดยมีสัดส่วนรวมกันคิดเป็นร้อยละ 89 ของต้นทุนขายในปี 2548
ซึ่งอาจจะส่งผลกระทบต่อผลกำไรของบริษัท

อย่างไรก็ตาม บริษัทสามารถปรับราคาขายเพื่อชดเชยส่วนต่างดังกล่าวได้ สำหรับตลาดในประเทศ
บริษัทสามารถปรับราคาขายให้ทันกับการเปลี่ยนแปลงของต้นทุนวัตถุดิบและราคาในตลาด
ซึ่งบริษัทได้มีการแจ้งกรมการค้าภายในและได้รับทราบว่าทางบริษัทจะมีการปรับราคาเพิ่มขึ้นอีกร้อยละ
10
อีกทั้งบริษัททำการลดต้นทุนการผลิตด้านอื่นๆในกระบวนการผลิตเพื่อสร้างความสมดุลกับความเสี่ยงด้านอื่นๆ
และเพื่อทำให้บริษัทมีเสถียรภาพและมีความสามารถในการแข่งขันทั้งในระยะสั้นและระยะยาว
ในขณะที่ในตลาดต่างประเทศ บริษัทสามารถปรับราคาขายได้มากกว่า
เนื่องจากผู้บริโภคในต่างประเทศเชื่อมั่นในคุณภาพข้าวหอมมะลิของบริษัท
และไม่มีหน่วยงานกำกับราคาขาย
เนื่องจากบริษัทขายสินค้าภายใต้ตราสินค้าของบริษัทเองมิใช่การจ้างการผลิตในตราสินค้าของลูกค้า
ประกอบกับบริษัทมีการบริหารและการจัดการที่ดีในการดูแลคุณภาพสินค้าดังกล่าว

นอกจากนี้ บริษัทยังมีนโยบายการติดตามภาวะวัตถุดิบอย่างใกล้ชิด
และมีมาตรการในการรับซื้อข้าวจากเกษตรกรในตอนต้นฤดูกาล
อันเป็นผลมาจากการที่เกษตรกรต้องการขายข้าวทันทีเมื่อเก็บเกี่ยว
ทำให้บริษัทสามารถได้ต้นทุนข้าวที่ถูกลง ซึ่งช่วยลดความผันผวนในเรื่องของวัตถุดิบได้ระดับหนึ่ง
โดยบริษัทมีพื้นที่จัดเก็บข้าวได้ทั้งสิ้น 150,000 ตันข้าวเปลือกต่อปี
ประกอบกับบริษัทมีมาตรการในการดูแลและเก็บรักษาข้าวและธัญพืชที่ได้มาตรฐาน
โดยบริษัทได้รับการรับรองระบบมาตรฐานความปลอดภัยทางด้านอาหารจากหลายระบบ อาทิเช่น
HALAL, GMP, HACCP และมาตรฐานระบบ ISO 9001 : 2000 จากสถาบัน SGS ดังนั้น
นโยบายและมาตรการต่างๆข้างต้นที่บริษัทใช้ป้องกันความเสี่ยงจากการเปลี่ยนแปลงราคาวัตถุดิบ
ทำให้ไม่กระทบต่อผลการดำเนินงานของบริษัทในปี 2548

  1.3 ความเสี่ยงเรื่องนโยบายของรัฐบาล

  เนื่องจากข้าวเป็นสินค้าเกษตรที่มีผลกระทบสำคัญต่อภาวะเศรษฐกิจของประเทศไทย
  ทำให้รัฐบาลมีนโยบายหลายประการที่อาจกระทบต่อการดำเนินงานของบริษัท เช่น
  นโยบายการประกันราคาข้าวเพื่อช่วยเหลือเกษตรกร
  (โครงการรับจำนำข้าวที่รัฐบาลเก็บข้าวส่วนหนึ่งไว้ในโกดัง)
  อาจทำให้ราคาข้าวของไทยสูงกว่าราคาตลาดโลก
  อันอาจเป็นผลทำให้ลูกค้าต่างประเทศของบริษัทสั่งซื้อข้าวประเภทอื่นทดแทน (Substitute
  goods) หรือลดจำนวนการสั่งซื้อลง อย่างไรก็ตาม
  บริษัทเน้นการขายข้าวหอมมะลิซึ่งประเทศไทยเป็นผู้ผลิตหลักของโลก
  อันเป็นสายพันธุ์ของไทยที่ไม่สามารถปลูกได้ดีในประเทศอื่น
  และผู้บริโภคในต่างประเทศให้ความเชื่อมั่นในคุณภาพข้าวหอมมะลิของบริษัท
  นอกจากนี้บริษัทเน้นการเปิดตลาดสินค้าเกษตรกับประเทศคู่ค้าด้วยเช่นกัน
  ดังนั้นบริษัทจึงมีความเสี่ยงจากผลกระทบจากนโยบายของรัฐบาลอยู่ในระดับต่ำ

  ถึงกระนั้นก็ดี ในส่วนนโยบายการค้าเสรี (FTA)
  ของภาครัฐบาลซึ่งให้มีการค้าขายกับประเทศที่ลงนามในสัญญากับประเทศไทยได้ง่ายขึ้น
  จะทำให้เกิดผลดีกับบริษัทที่ส่งออกได้มากขึ้น
  เนื่องจากประเทศไทยยังคงได้เปรียบในเรื่องการผลิตข้าวในระดับโลก

4.  ความเสี่ยงที่เกิดจากการประกอบธุรกิจในบริษัทย่อย

  บริษัทได้ลงทุนซื้อหุ้นสามัญของบริษัท ไทยฮา ออสเตรเลีย จำกัด (“ไทยฮา ออสเตรเลีย”)
  ซึ่งก่อตั้งขึ้นเมื่อวันที่ 31 สิงหาคม 2548 ในประเทศออสเตรเลีย เพื่อเป็นบริษัทย่อยของบริษัท
  โดยมีวัตถุประสงค์ให้ บริษัทไทยฮา ออสเตรเลีย จำกัด ดำเนินธุรกิจกระจายสินค้า Consumer
  ของบริษัท เข้าในช่องทางค้าส่งและค้าปลีก รวมถึงทำการตลาด

  พิจารณาจากการศึกษาความเป็นไปได้ของตลาดในออสเตรเลีย
  บริษัทได้เล็งเห็นช่องทางทางธุรกิจและแนวโน้มในอนาคตที่ดีโดยบริษัทจะได้รับผลกำไรโดยรวมมากขึ้น
  บริษัทจึงมีความเชื่อมั่นในเรื่องของการเพิ่มศักยภาพของบริษัทสำหรับการแข่งขันในระยะยาว
  สามารถเพิ่มโอกาสในการทำตลาด รวมถึงยอดขายในประเทศออสเตรเลียที่เพิ่มสูงขึ้น

  เนื่องจาก ไทยฮา ออสเตรเลีย เพิ่งเริ่มดำเนินการธุรกิจ
  ดังนั้นบริษัทจึงมีความเสี่ยงในเรื่องของการลดลงของเงินทุน เนื่องจาก ไทยฮา ออสเตรเลีย
  เพิ่งเริ่มดำเนินธุรกิจ ทำให้มีความเสี่ยงหากธุรกิจจัดจำหน่ายสินค้าดังกล่าวไม่ประสบความสำเร็จ
  หรือหากไทยฮา ออสเตรเลีย ต้องการเงินทุนเพิ่ม บริษัทอาจจะต้องเพิ่มทุนใหม่ อย่างไรก็ดี
  การลงทุนในไทยฮา ออสเตรเลีย ไม่สูงมากนัก เป็นเพียงการเช่าสำนักงาน เช่าคลังสินค้า
  และรถยนต์ และสินค้าเพื่อเตรียมขาย หากไม่ประสบความสำเร็จ
  ก็จะเป็นจำนวนเงินไม่สูงมากนัก

  1.5 ความเสี่ยงจากการที่ผู้บริหารเป็นชุดเดียวกันกับคณะกรรมการของบริษัท

  บริษัทมีความเสี่ยงเรื่องการบริหารงาน เนื่องจากบริษัทบริหารจัดการโดยกลุ่มตั้งพิรุฬห์ธรรม
  และบุคคลที่เกี่ยวข้องกับกลุ่มตั้งพิรุฬห์ธรรมคือ นายวิสุทธิ วิทยฐานกรณ์ ดังกล่าวข้างต้น
  อย่างไรก็ดี เพื่อให้เกิดการถ่วงดุลในการบริหารจัดการในระดับหนึ่ง
  บริษัทได้มีการแบ่งแยกหน้าที่ของคณะกรรมการบริหารและประธานเจ้าหน้าที่ผู้บริหารอย่างชัดเจน
  อีกทั้งบริษัทได้ดำเนินการถ่วงดุลในการบริหารจัดการเพิ่มเติม ดังต่อไปนี้

1.  แต่งตั้งคณะกรรมการตรวจสอบที่มีความเป็นอิสระจำนวน 3
    ท่านเข้ามาตรวจสอบการดำเนินงานของบริษัท
    ซึ่งทำให้เกิดการถ่วงดุลของการบริหารจัดการได้ระดับหนึ่ง

2.  คณะกรรมการบริหารและประธานเจ้าหน้าที่บริหาร/กรรมการผู้จัดการของบริษัท
    ไม่มีอำนาจในการดำเนินการใด ๆ ในหรือเกี่ยวกับรายการที่เกี่ยวโยงกัน
    รายการการได้มาหรือจำหน่ายไปซึ่งสินทรัพย์ที่สำคัญของบริษัท และ/หรือ
    รายการหรือเรื่องที่บุคคลที่อาจมีความขัดแย้ง มีส่วนได้ส่วนเสีย
    หรืออาจมีความขัดแย้งทางผลประโยชน์ในลักษณะอื่นใดที่จะทำขึ้นกับบริษัท และบริษัทย่อย
    (ถ้ามี) และไม่มีอำนาจในการให้ความช่วยเหลือทางการเงิน เช่น กู้ยืมเงิน
    หรือการค้ำประกัน อย่างไรก็ดี ถ้าบริษัทมีกรณีดังกล่าว
    รายการหรือเรื่องดังกล่าวจะต้องนำเสนอต่อคณะกรรมการตรวจสอบ เพื่อขอความเห็น
    และนำเสนอคณะกรรมการของบริษัทและ/หรือ ที่ประชุมผู้ถือหุ้น (แล้วแต่กรณี)
    เพื่อพิจารณาอนุมัติ และในกรณีที่กรรมการอาจมีผลประโยชน์หรือส่วนได้ส่วนเสีย
    หรืออาจมีความขัดแย้งกับบริษัทหรือบริษัทที่เกี่ยวข้อง
    ให้กรรมการผู้มีส่วนได้ส่วนเสียดังกล่าวไม่มีสิทธิออกเสียง

3.  จัดให้มีหน่วยตรวจสอบภายในของบริษัทที่สามารถปฏิบัติงานได้อย่างเป็นอิสระตามความเหมาะสม
    และขึ้นตรงต่อคณะกรรมการตรวจสอบ
    โดยที่หน่วยตรวจสอบภายในของบริษัทจะสอบทานให้บริษัทมีระบบควบคุมภายใน (Internal
    Control) และการตรวจสอบภายใน (Internal Audit) ในด้านต่างๆ
    รวมทั้งด้านการบริหารที่เหมาะสมและมีประสิทธิผล โดยสอบทานร่วมกับคณะกรรมการตรวจสอบ